Primaatlinn

Primaatlinn on linn, mis oma riigis või haldusüksuses on suurim ja lisaks ka teistest linnadest ebaproportsionaalselt suurem. Primaatlinnalik jaotus (primate city distribution) tekib siis, kui riigis või haldusüksuses on üks suur linn ja palju väikeseid linnu või aleveid, kuid puuduvad keskmise suurusega linnad. Primaatlinna seaduse (law of the primate city) käis esimesena välja geograaf Mark Jefferson 1939. aastal. Ta kirjeldas primaatlinna kui "vähemalt kaks korda suurem kui suuruselt järgmine linn ja rohkem kui kaks korda tähtsam." Peale suuruse ja rahvaarvu on primaatlinna üldiselt ka riigi või haldusüksuse majanduslik, poliitiline, kultuurne ja hariduslik keskus, tihti on ka riigisisese rände tähtsaim sihtkoht. Primaatsus (Urban primacy) on mõõt, mis näitab, kui suur osa riigi või haldusüksuse elanike arvust elab primaatlinnas. Suhteline primaatsus (Relative primacy) näitab primaatsuse suhet primaatlinna ja suuruselt teise linna vahel. Primaatlinn ei pea alati olema riigi või haldusüksuse pealinnaks - tihti võidakse rajada näiteks uus pealinn, et üritada primaatsust vähendada. Näiteks Dar es Salaam on endiselt Tansaania primaatlinnaks, kuigi valitsus kolis 1996. aastal vastrajatud uude pealinna Dodomasse. Ka näiteks Uus-Meremaa valitsus kolis 1865. aastal Aucklandist palju väiksemasse Wellingtoni, mis oli aga rajatud juba 1840. aastal. Eestis on Tallinn primaatlinnaks - Tallinnas elas 2021. aasta rahvaloenduse andmeil 437 817 inimest, võrreldes suuruselt teise linna Tartuga (95 190) on Tallinna suhteline primaatsus 4.6. Mujal maailmas on primaatlinnadeks näiteks Helsingi (suhteline primaatsus võrreldes Tamperega 2.6), London (suhteline primaatsus võrreldes Birminghamiga 7.82), Pariis (võrreldes Marseillega 2.44), Moskva (võrreldes Peterburiga 2.32), Viin (vrd Graziga 6.63), Praha (vrd Brnoga 3.27), Istanbul (vrd Ankaraga 2.94), Tokyo (vrd Osakaga 3.54), Seoul (vrd Busaniga 2.86) ja Buenos Aires (vrd Cordobaga 2.2). Tai pealinna Bangkoki peetakse maailma primaatseimaks - 2000. aastal oli Bangkoki suhteline primaatsus 40 võrreldes Tai toona suuruselt teise linna Nakhon Ratchasimaga. Seevastu näiteks USAs, Saksamaal ja Itaalias primaatlinnu ei ole riikide suurema detsentraliseerituse tõttu, kuid primaatlinnad võivad seal eksisteerida osariikide/liidumaade/maakondade tasemel; näiteks New York City on New Yorgi osariigi teisest linnast Buffalost 31.63 korda suurem; Baieri pealinn München on Nürnbergist 2.83 korda suurem; ja Lombardia pealinn Milano on Bresciast 6.91 korda suurem. Goodall, B. (1987). The Penguin Dictionary of Human Geography. London: Penguin. "GaWC Research Bulletin 186". "What Is the Law of the Primate City and the Rank-Size Rule?". ThoughtCo (inglise). Vaadatud 30. juunil 2024. Jefferson, Mark (aprill 1939). "The Law of the Primate City". Geographical Review. 29 (29): 226-232. DOI:10.2307/209944. ISSN 0016-7428. JSTOR 209944 – cit. via JSTOR. Davis, James C.; Henderson, J. Vernon (1. oktoober 2003). "Evidence on the political economy of the urbanization process". Journal of Urban Economics. 53 (1): 98-125. DOI:10.1016/S0094-1190(02)00504-1. "City Population - Population Statistics in Maps and Charts for Cities, Agglomerations and Administrative Divisions of all Countries of the World". citypopulation.de. Vaadatud 30. juunil 2024.